
[bookmark: _Toc0]Több lábon állnának a magyarok: ezekkel a szakmákkal szereznének pluszjövedelmet
Egyre többen keresnek olyan képzéseket, amelyekkel a főállásuk mellett is pénzt kereshetnek. A digitális szakmák mellett a szépségipari, ingatlanpiaci és építőipari területek is lehetőséget kínálnak arra, hogy valaki fokozatosan építsen fel egy második bevételi forrást. A TanfolyamGURU tapasztalatai szerint sokan már nem feltétlenül teljes karrierváltásban gondolkodnak: először mellékállásban próbálnák ki magukat egy új területen.
A másodállás korábban sokak számára elsősorban alkalmi munkát vagy néhány plusz műszakot jelentett. Ma azonban egy másik út is egyre inkább előtérbe kerül: egy új szakma elsajátítása, amelyre később önálló szolgáltatás vagy vállalkozás építhető.
Ennek egyik nagy előnye, hogy nem feltétlenül kell azonnal feladni a meglévő állást. Az új területhez szükséges tudás megszerzése után fokozatosan lehet elindulni, tapasztalatot szerezni, ügyfélkört építeni, majd később eldönteni, hogy az új tevékenység mellékállás maradjon, vagy akár teljes karrierváltássá váljon.
A laptop mellől is felépíthető egy második karrier
Különösen alkalmasak erre azok a digitális szakmák, amelyekhez nincs szükség saját üzlethelyiségre, és a munka jelentős része akár otthonról is elvégezhető.
A virtuális asszisztensi, webdesigneri, grafikusi vagy programozói tudás például lehetőséget teremthet arra, hogy valaki a főállása mellett kisebb megbízásokat vállaljon. Az első ügyfelek megszerzésével pedig fokozatosan kialakulhat egy olyan ügyfélkör, amely már rendszeres kiegészítő bevételt biztosíthat.
„A mellékállásban való indulás egyik legnagyobb előnye, hogy kisebb kockázattal lehet kipróbálni egy új szakmai irányt. Nem szükséges egyik napról a másikra felmondani. Sokan először megszerzik a szükséges tudást, majd kisebb munkákat vállalnak, és csak akkor gondolkodnak teljes váltásban, amikor már látják, hogy valóban működőképes számukra az új terület” – mondta Szabó Andrea, a TanfolyamGURU oktatási szakértője.
A szépségiparban is lehet fokozatosan építkezni
Nemcsak a digitális szakmák kínálnak lehetőséget második bevételi forrás kialakítására. A szépségipari területek közül például a kozmetikus, illetve a sminkes és szempillaépítő képzések után megszerzett tudás is alapot teremthet önálló szolgáltatás kialakításához, a szükséges szakmai és jogszabályi feltételek teljesítése mellett.
Hasonló lehetőséget jelenthet a fitness instruktor szakma is. Ezeknek a területeknek közös jellemzője, hogy az ügyfélkör fokozatosan építhető, így az új tevékenységet nem feltétlenül kell rögtön főállásban elkezdeni.
Az ingatlanközvetítői pálya szintén vonzó lehet azok számára, akik értékesítési vénával, jó kommunikációs készséggel rendelkeznek, és olyan területet keresnek, ahol a megszerzett tudást később akár vállalkozói keretek között is hasznosíthatják.
A kétkezi szakmákból is lehet második bevételi forrás
A mellékállás építésének lehetősége nem korlátozódik az online és szolgáltatói területekre. Bizonyos építőipari szakmák is alkalmasak lehetnek arra, hogy valaki idővel önálló megbízásokat vállaljon.
A burkoló, bádogos, valamint a hűtő- és szellőzésrendszer-szerelő szakma olyan gyakorlati tudást adhat, amelyre önálló szolgáltatás építhető. Ezeken a területeken ugyanakkor a megfelelő szakképzettség, gyakorlat, eszközpark és az adott tevékenységre vonatkozó előírások teljesítése különösen fontos.
„Azt látjuk, hogy egy új szakma megszerzése mögött nem mindig az áll, hogy valaki elégedetlen a jelenlegi munkájával. Egyre fontosabb szempont lehet a több lábon állás is. Egy második szakma nagyobb mozgásteret adhat: pluszbevételt jelenthet, később vállalkozássá fejlődhet, vagy biztonsági tartalékot jelenthet akkor, ha valaki a jövőben váltani szeretne” – tette hozzá Szabó Andrea.
Nem feltétlenül új állás kell, hanem egy második láb
A munka világának változásával a karrier fogalma is egyre rugalmasabbá válik. A hagyományos modellben egy embernek volt egy szakmája és egy főállása. Ma már egyre természetesebb lehet, hogy valaki többféle tudással rendelkezik, és akár egyszerre több forrásból származik a jövedelme.
A mellékállás építése ezért nem feltétlenül a jelenlegi munkahely elhagyásának első lépése. Sokkal inkább lehet tudatos kockázatmegosztás: egy új szakma elsajátításával az ember olyan lehetőséget teremthet magának, amelyhez később bármikor nyúlhat.
A TanfolyamGURU tanfolyamkereső portálon számos olyan képzés közül válogathatnak az érdeklődők, amelyekkel új szakmai irányba indulhatnak el. A megfelelő képzés kiválasztásánál azonban nemcsak azt érdemes mérlegelni, mennyit lehet keresni az adott területen, hanem azt is, mennyi időt tud valaki a főállása mellett tanulásra, gyakorlásra és később az ügyfélkör kialakítására fordítani.

